**Informatīvais ziņojums**

**“Par Rīgas pašvaldības kontrolētās kapitālsabiedrības "Rīgas satiksme" radītās negatīvās fiskālās ietekmes uz vispārējās valdības budžeta bilanci kompensāciju 2021. un 2022.gadā”**

1. **Situācijas apraksts**

Saskaņā ar likuma “Par vidēja termiņa budžeta ietvaru 2020., 2021. un 2022.gadam” 17.pantu, lai kompensētu Rīgas pašvaldības kontrolētās kapitālsabiedrības SIA “Rīgas satiksme” (turpmāk – Rīgas satiksme) radīto negatīvo fiskālo ietekmi uz vispārējās valdības budžeta bilanci, tiek noteikta kompensācija, un tā tiek ieturēta no Rīgas pašvaldības budžetam piekrītošās iedzīvotāju ienākuma nodokļa ieņēmumu daļas pēc pašvaldību finanšu izlīdzināšanas, nepārsniedzot 38 000 000  *euro* 2020. gadā un 10 100 000  *euro* 2021. gadā. Vienlaicīgi regulējums paredz, ka kompensācijas summa var tikt precizēta atbilstoši Ministru kabineta pieņemtajam lēmumam ar nosacījumu, ka tas nerada negatīvu fiskālu ietekmi uz vispārējās valdības budžeta bilanci atbilstoši Eiropas nacionālo un reģionālo kontu sistēmas Eiropas Savienībā metodoloģijai (turpmāk – EKS metodoloģija).

Šā gada 30.aprīlī Ministru kabinets izskatīja informatīvo ziņojumu “Par Rīgas pašvaldības kontrolētās kapitālsabiedrības "Rīgas satiksme" radītās negatīvās fiskālās ietekmes uz vispārējās valdības budžeta bilanci kompensāciju” un pieņēma lēmumu, ka Rīgas satiksme radītās negatīvās ietekmes uz vispārējās valdības budžeta bilanci kompensācijas apmērs 2020.gadā ir 12 664 000 *euro,* un noteica, ka ar 2020.gada maiju tiek apturēta kompensācijas summas ieturēšanu no Rīgas pašvaldības budžetam pārskaitāmiem iedzīvotāju ienākuma nodokļa ieņēmumiem. Ņemot vērā, ka minētā informatīvā ziņojuma izskatīšanas laikā pastāvēja nenoteiktība par Rīgas satiksmes investīciju plānu 2021.-2022.gadam, kompensācijas precizēšana tika apstiprināta tikai par 2020.gadu, vienlaicīgi paredzot, ka Finanšu ministrija pēc Rīgas pašvaldības sniegtās informācijas par investīcijām 2021.-2022.gadā iesniegs izskatīšanai Ministru kabinetā informatīvo ziņojumu par noteiktās kompensācijas apmēru 2021.gadam un par papildu kompensācijas pasākumu nepieciešamību 2022.gadā.

Ņemot vērā iepriekšminēto, Rīgas dome ir vērsusies Finanšu ministrijā, lūdzot virzīt izskatīšanai Ministru kabinetā lēmuma projektu par kompensācijas summas precizēšanu, ņemot vērā aktualizēto prognozi par Rīgas satiksmes ietekmi uz vispārējās valdības budžeta bilanci 2021.-2023.gadam.

Saskaņā ar Finanšu ministrijas un Rīgas domes prognozēm, kas iestrādātas fiskālajās prognozēs, izstrādājot likumprojektu “Par valsts budžetu 2020.gadam” un likumprojektu “Par vidēja termiņa budžeta ietvaru 2020., 2021. un 2022.gadam”, Rīgas satiksmes klasificēšana vispārējās valdības sektorā radīja šādu ietekmi: -71,9 milj. *euro* 2020.gadā, -14,2 milj. *euro* 2021.gadā un +8,7 milj. *euro* 2022.gadā. Būtisko negatīvo ietekmi 2020. un 2021.gadā pamatā noteica Rīgas satiksmes plānotās investīcijas sabiedriskā transporta autoparka atjaunošanai.

2019.gadā izmantotās prognozes par 2021.gadu balstījās uz Rīgas satiksmes valdes apstiprināto 2020.-2022.gada investīciju plānu, kas galvenokārt paredzēja 44 autobusu iegādi un investīcijas infrastruktūrā un citos aktīvos, kopumā nodrošinot bilances aktīvu izmaiņas 14,2 milj. *euro* apmērā. Uz budžeta fiskālo prognožu izstrādes brīdi tika pieņemts, ka bilances aktīvu izmaiņas reprezentē uzņēmuma saimniecisko un finanšu darbības ietekmi uz vispārējās valdības budžeta bilanci.

Šā gada pavasarī precizētais investīciju plāns 2021.gadam paredzēja iegādāties 88 autobusus, 5 trolejbusus, 7 tramvajus un veikt investīcijas infrastruktūrā un citos aktīvos. Izmaiņu rezultātā Rīgas satiksmes saimnieciskās un finanšu darbības negatīvās ietekmes prognoze uz vispārējās valdības budžeta bilanci bija 35,8 milj. *euro*.

Tomēr, izvērtējot uzņēmuma investīciju projektu izpildes gaitu un plānojot turpmāko investīciju plūsmu nākošajam periodam, kā arī ņemot vērā ekonomisko situāciju Covid-19 krīzes dēļ, šā gada jūlijā tika atkārtoti aktualizēts Rīgas satiksmes investīciju plāns – galvenās izmaiņas ietver atteikšanos no autobusu iegādes plāniem sakarā ar piegādātāja apšaubāmo iespēju saražot un nofinansēt plānoto autobusu apjomu.

Balstoties uz augstākminēto, Rīgas dome ir aktualizējusi Rīgas satiksmes saimnieciskās un finanšu darbības ietekmes prognozi uz vispārējās valdības budžeta bilanci, un 2021.gadā tā veido -8,6 milj. *euro*. Minētā prognoze ietver ne tikai atteikšanos no autobusu vienību iegādes, bet arī plānotās izmaiņas investīciju apjomos, lai veiktu infrastruktūras uzlabošanas pasākumus, kā arī sagaidāmajā peļņā. Rezultātā 2021.gadā atbilstoši aktualizētajai prognozei Rīgas satiksmes fiskālā ietekme uz vispārējās valdības budžeta bilanci atbilstoši EKS metodoloģijai uzlabosies par 5,6 milj. *euro.*

Vienlaicīgi jāatzīmē, ka Rīgas satiksmes saimnieciskās darbības izmaiņas (t.i. ieņēmumu kritums) saistībā ar Covid-19 pandēmiju pašlaik nav iespējams precīzi novērtēt. Tomēr Rīgas pašvaldība ir apliecinājusi, ka arī turpmāk balstīsies uz esošajos normatīvajos aktos noteiktajiem Rīgas satiksmes finansēšanas un zaudējumu kompensēšanas principiem.

Attiecībā uz 2022.gadu Rīgas pašvaldības iesniegtās prognozes par Rīgas satiksmes saimnieciskās un finanšu darbības ietekmi uz vispārējās valdības budžeta bilanci atbilstoši EKS metodoloģijai norāda, ka negatīvā ietekme veido 6 milj. *euro*.

1. **Piedāvātais risinājums**

Rīgas pašvaldības iesniegtās prognozes norāda, ka Rīgas satiksmes fiskālā ietekme uz vispārējās valdības budžeta bilanci atbilstoši EKS metodoloģijai 2021.gadā uzlabosies par 5,6 milj. *euro.* Tādējādi kompensācijas apmērs būtu precizējams no 10,1 milj. *euro* uz aptuveni 4,5 milj. *euro*. Tomēr, ņemot vērā, ka 2020.gadā Rīgas pašvaldība ir jau veikusi kompensācijas maksājumu, kas par aptuveni 12,6 milj. *euro* pārsniedz nepieciešamo apmēru saskaņā ar precizētajām fiskālajām prognozēm, Finanšu ministrija ierosina nenoteikt maksājamo kompensāciju 2021.gadā un, izstrādājot likumprojektu “Par valsts budžetu 2021.gadam” un likumprojektu “Par vidēja termiņa budžetu ietvaru 2021., 2022. un 2023.gadam”, neparedzēt regulējumu par kompensācijas noteikšanu Rīgas pašvaldībai saistībā ar Rīgas satiksmes ietekmi.

Vienlaicīgi par Rīgas satiksmes pieļaujamo ietekmi uz vispārējās valdības budžeta bilanci 2022.gadā un turpmākajos gados Rīgas pašvaldībai ir jārīkojas atbilstoši tiesību aktos noteiktajai vispārējai kārtībai (t.sk. atbilstoši vidēja termiņa budžeta ietvara likumā noteiktajam, ka pašvaldībai vispārējā gadījumā ir jāsaņem Ministru kabineta atļauju, ja kapitālsabiedrības negatīvā ietekme pārsniedz 5 milj. *euro*).

Finanšu ministrs J.Reirs

## Trautmanis 67095409

## Martins.Trautmanis@fm.gov.lv